กฟน.ช่วยเหลือผู้มีรายได้น้อยผ่านบัตรสวัสดิการแห่งรัฐ
การไฟฟ้านครหลวง เร่งขับเคลื่อนดำเนินการตามนโยบายรัฐบาลช่วยเหลือผู้มีรายได้น้อยเพิ่มเติมผ่านบัตรสวัสดิการแห่งรัฐ โดยเปิดให้ประชาชนผู้ใช้ไฟฟ้าในพื้นที่กรุงเทพมหานคร นนทบุรี และสมุทรปราการ ลงทะเบียนรับสิทธิ์ใช้ไฟฟ้าฟรีในวงเงิน 230 บาทต่อครัวเรือนต่อเดือน คาดจะมีผู้มีลงทะเบียนใช้สิทธิ์ประมาณ 6 แสนราย ทั้งนี้ รัฐบาล จะให้สิทธิระหว่างเดือนธันวาคม 2561 ถึงเดือนกันยายน 2562 รวม 10 เดือน
หลังจากที่ที่ประชุมคณะรัฐมนตรี หรือ ครม.ได้มีมติเห็นชอบในหลักการเกี่ยวกับมาตรการช่วยเหลือผู้มีรายได้น้อยเพิ่มเติมผ่านบัตรสวัสดิการแห่งรัฐ เรื่อง มาตรการบรรเทาภาระค่าไฟฟ้าและค่าน้ำประปา ตามที่กระทรวงการคลังเสนอ เมื่อวันที่ 20 พฤศจิกายน 2561 ที่ผ่านมานั้น ในส่วนของการไฟฟ้านครหลวง หรือ กฟน. เป็นอีกหน่วยงานรัฐวิสาหกิจในสังกัดกระทรวงมทหาดไทย ที่ได้ดำเนินตามนโยบายของรัฐบาล โดยเปิดให้ประชาชนผู้ถือบัตรสวัสดิการแห่งรัฐที่เป็นผู้ใช้ไฟฟ้าในพื้นที่กรุงเทพมหานคร นนทบุรี และสมุทรปราการ สามารถลงทะเบียนเพื่อแจ้งความจำนงในการรับสิทธิโอนเงินชดเชยค่าไฟฟ้าคืนผ่านบัตรสวัสดิการแห่งรัฐ 
โดยจะต้องมียอดชำระค่าไฟฟ้าไม่เกิน 230 บาท ต่อครัวเรือนต่อเดือน จึงจะได้รับเงินช่วยเหลือตามยอดที่ชำระจริงผ่านบัตรสวัสดิการแห่งรัฐ ทั้งนี้ เพื่อเป็นการบรรเทาภาระค่าใช้จ่ายด้านสาธารณูปโภคขั้นพื้นฐาน 
นายกีรพัฒน์ เจียมเศรษฐ์ ผู้ว่าการการไฟฟ้านครหลวง หรือ กฟน. กล่าวว่า ผู้มีสิทธิ์ในบัตรสวัสดิการแห่งรัฐ ที่ใช้สิทธิ์จากมาตรการค่าไฟฟ้าฟรีสำหรับผู้ใช้ไฟฟ้าบ้านอยู่อาศัยที่มีรายได้น้อย โดยใช้ไฟฟ้าไม่เกิน 50 หน่วยต่อเดือน ติดต่อกันเป็นระยะเวลา 3 เดือน ให้ใช้สิทธิ์ตามมาตรการเดิม สำหรับผู้มีสิทธิ์ในบัตรสวัสดิการแห่งรัฐใช้ไฟฟ้าเกิน 50 หน่วยต่อเดือน จะได้รับสิทธิ์ตามมาตรการใหม่ ทั้งนี้ รัฐบาลจะให้สิทธิระหว่างเดือนธันวาคม 2561 ถึงเดือนกันยายน 2562 
ผู้ว่าการการไฟฟ้านครหลวง ยังบอกอีกด้วยว่า หลังจากที่ กฟน.เปิดให้ประชาชนผู้มีสิทธิ์ในบัตรสวัสดิการแห่งรัฐ มาลงทะเบียนรับสิทธิ์ดังกล่าวแล้ว พบว่าปัจจุบันมีผู้มาลงทะเบียนแล้วกว่า 2 พันราย และคาดว่าจะมีประชาชนมารับสิทธิ์ประมาณ 6 แสนราย 
ทั้งนี้ ประชาชนผู้มีสิทธิ์สวัสดิการแห่งรัฐ ที่จะไปลงทะเบียนรับสิทธิ์ดังกล่าว จะต้องเตรียมหลักฐานสำคัญ คือ หมายเลขบัตรประจำตัวประชาชนที่ระบุในบัตรสวัสดิการแห่งรัฐ และรหัสเครื่องวัดหน่วยไฟฟ้า โดยจะต้องเป็นผู้มีสิทธิในบัตรสวัสดิการแห่งรัฐ ลงทะเบียนเพื่อรับสิทธิ กับ กฟน. เพียงครั้งเดียว 1 ผู้รับสิทธิ ต่อ 1 รหัสเครื่องวัดหน่วยไฟฟ้า  จะต้องมียอดค่าไฟฟ้าไม่เกิน 230 บาท ต่อครัวเรือนต่อเดือน
หลังจากการชำระค่าไฟฟ้าตามปกติผ่านช่องทางต่างๆ แล้ว กฟน. จะดำเนินการรวบรวมข้อมูลเพื่อส่งให้หน่วยงานที่เกี่ยวข้องตรวจสอบ และจะดำเนินการโอนเงินคืนผ่านบัตรสวัสดิการแห่งรัฐได้ครั้งแรกภายในเดือนกุมภาพันธ์ 2562 หากในเดือนใดมีการใช้ไฟฟ้าเกินยอดชำระค่าไฟฟ้า 230 บาท จะไม่สามารถรับสิทธิดังกล่าวในเดือนนั้นได้ 
สอบถามข้อมูลมาตรการช่วยเหลือผู้มีรายได้น้อยผ่านบัตรสวัสดิการแห่งรัฐได้ที่ Call Center บัตรสวัสดิการแห่งรัฐ โทร 02 109 2345 หรือ Call Center กรมบัญชีกลาง โทร 02 270 6400 หรือสอบถามได้ที่ MEA Call Center 1130